
Sztereo- és konstitúciós izomerek szerkezetvizsgálata korszerű NMR spektroszkópiai módszerekkel

Bevezetés: A spektroszkópia, különösen az NMR spektroszkópiai módszerek fejlődésének köszönhetően a kismolekulák izoméria-viszonyainak tisztázása rendszerint már nem jelent problémát. Mégis, tapasztalataink szerint is, bizonyos izomériai kérdések tisztázása fáradságos és meglepetésekkel járó kihívást is képezhet, melyek tisztázásához az NMR-módszerek szinte teljes tárházának alkalmazása és a kapott eredmények kreatív értelmezése szükséges. Ezt illusztrálják 3-indolinon-hidrazon geometriai izomerek és s-triazolopiridazin vázas regioizomerek azonosítására irányuló vizsgálataink.
Módszerek: Farmakológiai szempontból érdekes 3-indolinon-hidrazonok vizsgálatához 1H-NMR, 13C-NMR, 19F-NMR, 1H-13C-HSQC, -HMBC, 1H-15N-HSQC és szelektív 1D NOE módszereket alkalmaztunk (278 K, DMF). Szintén biológiai okokból érdekes s-triazolopiridazin regioizomerek vizsgálatához 1H-NMR, 13C-NMR, 1H-13C-HSQC, -HMBC és 1H-15N-HSQC, -HMBC és szelektív 1D NOE méréseket végeztünk.
Eredmények: A 3-indolinon-hidrazonok vizsgálata során szelektív NOE-mérésekkel tisztáztuk, hogy egy vegyület kivételével, mindegyik egy geometriai izomerként van jelen, ami a Z izomernek felel meg. A kivétel esetében, a többinél tapasztalt egyetlen jelsorozat mellett egy további jelsorozatot is tartalmazó spektrumot kaptunk. Emellett azt is megfigyeltük, hogy az egységes vegyületek esetében is oldatban való állás és/vagy melegítés után megjelenik egy új jelsorozat. HPLC-MS vizsgálataink igazolták, hogy e további jelsorozat egy az eredeti vegyülettel azonos molekulatömegű vegyülethez tartozik. Mindez alapján kézenfekvőnek tűnt, hogy ez az E izomer jelsorozata lehet. A gondos analízis azonban ezt a lehetőséget kizárta. Elvégezve a méréseket magasabb és alacsonyabb hőmérsékleteken is, valamint 1H-15N-HMBC módszert is alkalmazva, megállapítottuk, hogy a két vegyület egymásnak nem geometriai izomerje, hanem tautomerje.
A másik problématípusunkban, amikor két regioizomer szerkezetazonosítását kellett elvégezni, NMR-spektroszkópiai mérések alapján a minor és főkomponens regioizomerek szerkezetét nem tudtuk biztonságosan eldönteni; saját korábbi kémiai tapasztalataink és további származékok NMR vizsgálata révén sikerült meghatározni a két izomer konstitúcióját.
Következtetések: Főként heteroatomokban gazdag kismolekula szerkezetek esetében célszerű lehet az NMR spektroszkópiai módszerek mellett egyéb szerkezetvizsgáló módszereket és/vagy szintetikus módszereket alkalmazni az egyértelmű és hatékony szerkezetvizsgálathoz.



